C 434/12

Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 434/09)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN TIEDOKSI ANTAMINEN

”MINERVOIS-LA-LIVINIÈRE”

PDO-FR-A0667-AM01

Tiedonannon päivämäärä: 9.9.2020

HYVÄKSYTYN MUUTOKSEN KUVAUS JA PERUSTELUT

1. Tuotos

SAN-viinien tuotosta koskevassa tuote-eritelmän I luvun VIII kohdassa perustuotosta alennetaan 45 hehtolitrasta 42 hehtolitraan hehtaarilta ja enimmäistuotosta alennetaan 54 hehtolitrasta 51 hehtolitraan hehtaarilta, jotta asianomaiset määrät saadaan mukautettua Minervois’n alueella tuotettavien suojatulla alkuperänimityksellä varustettujen viinien tuotostasoon.

Enimmäistuotosta koskeva muutos on sisällytetty yhtenäisen asiakirjan kohtaan ”Enimmäistuotokset”.

2. Viljelykäytännöt

Viiniköynnösten kasvatustapaa koskevassa tuote-eritelmän I luvun VI kohdassa

— istutustiheyttä koskevia sääntöjä täydennetään siten, että niissä otetaan huomioon 31. heinäkuuta 2019 alkaen istutetut viiniköynnökset, joiden vähimmäistiheys voi olla 4 200 köynnöstä hehtaaria kohti 4 000 köynnöksen sijasta.

— tukilangoitettujen viiniköynnösten lehvistön korkeutta muutetaan niin, että viinirypälekilon tuottamiseen tarvittava ulkoinen kasvipinta-ala (surface externe de couvert végétal, SECV) nostetaan 1,40 neliömetristä 1,60 neliömetriin, jotta se vastaisi paremmin vahvistettua satoa;

— viljelylohkon enimmäistuotos pienennetään 7 500 köynnöksestä 7 000 köynnökseen hehtaaria kohti.

Näiden tuote-eritelmän muutosten ansiosta tuotantoedellytykset voidaan mukauttaa aiempaa paremmin paikalla vallitsevaan todelliseen tilanteeseen.

Nämä muutokset sisällytetään yhtenäisen asiakirjan kohtaan ”Viininvalmistusmenetelmät”.

3. Tuotteen analyyttiset ominaisuudet

Sadon kuntoa koskevassa tuote-eritelmän I luvun VII kohdassa luonnollinen vähimmäisalkoholipitoisuus nostetaan 12,5 prosentista 13 prosenttiin ja rypäleiden oikeaa kypsyysastetta arvioidaan siihen nähden, onko rypäleiden sokeripitoisuus rypälemehulitrassa alle 218 grammaa aiemman 212 gramman sijasta. Näiden tuote-eritelmän muutosten ansiosta tuotantoedellytykset voidaan mukauttaa aiempaa paremmin paikan päällä vallitsevaan todelliseen tilanteeseen.

Nämä muutokset sisällytetään yhtenäiseen asiakirjaan viinien kuvauksessa selostettujen tuotteen analyyttisten ominaisuuksien yhteyteen.

4. Rypälelajikkeiden sekoittaminen

Tuote-eritelmän IX kohdassa olevissa rypälelajikkeiden sekoittamista koskevissa säännöissä täsmennetään, että lajikkeiden Carignan N, Cinsaut N, Grenache N, Mourvèdre N ja Syrah N yhteenlasketun osuuden on oltava vähintään 80 prosenttia sekoituksesta, ja lisäksi todetaan, ettei minkään yhden lajikkeen osuus sekoituksesta saa olla yli 80:tä prosenttia.

Tämä muutos sisällytetään yhtenäisen asiakirjan kohtaan ”Viininvalmistusmenetelmät”.

5. Viinien liikkeeseenlaskun ajankohta

Viinien jalostusta ja pakkaamista koskevasta tuote-eritelmän IX kohdasta poistetaan ne päivämäärät, joina viinit lasketaan liikkeeseen kauppiaiden ja markkinoille saattajien välille, sekä päivämäärä, jona viinit saatetaan kuluttajamarkkinoille, toimijoiden välisen vilpillisen kilpailun riskin poistamiseksi.

Tämä poisto on otettu huomioon yhtenäisen asiakirjan erityisiä viininvalmistusmenetelmiä koskevassa kohdassa.

6. Yhteys maantieteelliseen alueeseen

Tuote-eritelmän I luvun X kohdassa, jossa käsitellään yhteyttä maantieteelliseen alueeseen, suojatulla alkuperänimityksen varustettujen viinien tuotantoa koskevat numerotiedot on saatettu ajan tasalle ottamalla huomioon satovuoden 2018 tiedot, joiden pohjalta voidaan täsmentää, että 45 tuottajaa tuottaa 11 000 hehtolitraa viiniä ja asianomaisista viinintuottajista kaksi on osuustoiminnallisia viininvalmistamoja, joiden osuus tuotantomääristä on 20 prosenttia.

Nämä tiedot on saatettu ajan tasalle yhtenäisen asiakirjan kohdassa, joka koskee yhteyttä maantieteelliseen alueeseen.

Tuote-eritelmän I luvun X kohdassa, joka koskee yhteyttä maantieteelliseen alueeseen, viinien aistinvaraista kuvausta on täydennetty sen täsmentämiseksi, että viineissä on myös mausteisia vivahteita.

Tämä lisäys on sisällytetty yhtenäiseen asiakirjaan viinin/viinien aistinvaraista kuvausta koskevaan kohtaan.

7. Ilmoitusvelvollisuudet

Tuote-eritelmän II lukuun, joka koskee suojatulla alkuperänimityksellä suojatun viinin tuottajien ilmoitusvelvollisuuksia, lisätään seuraavat velvollisuudet:

— kasteltavien viljelylohkojen tunnistetiedot on liitettävä ennakkoilmoitukseen suojatulla alkuperänimityksellä suojatun viinin tuotannossa käytettävistä viljelylohkoista.

— hakemusta koskevaan ilmoitukseen on liitettävä jäljennös satoilmoituksesta ja tapauksen mukaan jäljennös tuotantoilmoituksesta tai ote rypäleiden ja rypälemehun ostajien varastokirjanpidosta.

Nämä muutokset eivät vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Minervois-la-Livinière

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viinin/viinien kuvaus

Analyyttiset ominaisuudet

Kyseiset viinit ovat kuivia hiilihapottomia punaviinejä.

— Viinien luonnollinen vähimmäisalkoholipitoisuus on 13 tilavuusprosenttia, ja rypäleiden kypsyysasteen katsotaan olevan oikea silloin, kun rypäleiden sokeripitoisuus on alle 218 grammaa rypälemehulitrassa.

— Kun viinit ovat valmiita pidettäviksi kaupan pullottamattomina tai pullotettuina, niiden omenahappopitoisuus on enintään 0,4 grammaa litraa kohti.

— Kun viinit ovat valmiita pidettäviksi kaupan pullottamattomina tai pullotettuina, viinien käymiskelpoisen sokerin (glukoosi + fruktoosi) pitoisuus on: — enintään 3 grammaa litrassa silloin, kun kyse on viineistä, joiden luonnollinen alkoholipitoisuus on enintään 14 prosenttia. — enintään 4 grammaa litrassa silloin, kun kyse on viineistä, joiden luonnollinen alkoholipitoisuus on yli 14 prosenttia.

— Kokonaishappopitoisuus, haihtuvien happojen pitoisuus ja kokonaisrikkidioksidipitoisuus vastaavat yhteisön lainsäädännössä asetettuja pitoisuuksia. Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/litra)

Aistinvaraiset ominaisuudet

Viinit valmistetaan sekoittamalla useita rypälelajikkeita Languedocin viininvalmistusperinteiden mukaisesti niin, että sekoituksesta suurin osa on lajikkeita Grenache N, Mourvèdre N ja Syrah N. Viinien väri on voimakkaan purppuranpunainen, ja värissä on myös tiilenruskeita vivahteita. Viinien rakenne on rikas ja vahva.

Viinit ovat monivivahteisia. Niihin kehittyy mausteiden ja kypsien tai hillottujen hedelmien vivahteita, ja viinit saavat myös vaniljan tai kaakaon aromeja sinä aikana, kun niitä kypsytetään tammitynnyreissä.

Viinit ovat aina voimakkaita ja lämpimiä, niiden maku on pitkäkestoinen, tiivis ja tanniininen mutta aina tasapainoinen. Viinit paranevat vanhetessaan ja säilyttävät pitkään sulavuuden, sametinpehmeyden, lempeän lämmön ja hedelmäisyyden, jotka ovat luonteenomaisia Etelä-Ranskan merkittäville viineille.

5. Viininvalmistusmenetelmä

a. Erityiset viininvalmistusmenetelmät

Viljelykäytäntö

Viiniköynnösten istutustiheys on vähintään 4 000 köynnöstä hehtaarilla. Istutuksissa, jotka tehdään 31. heinäkuuta 2019 jälkeen, viiniköynnösten istutustiheys on vähintään 4 200 köynnöstä hehtaarilla.

Rivien välinen etäisyys on enintään 2,50 metriä.

Kullakin köynnöksellä on enintään 2,5 neliömetriä maa-alaa. Tämä pinta-ala saadaan kertomalla rivien välinen etäisyys köynnösten välisellä etäisyydellä.

— Viiniköynnökset on leikattava ennen fenologista vaihetta E (Baggionilin mukaan), jolloin ensimmäisissä kahdessa silmussa on kolme lehteä;

— Viiniköynnökset leikataan matalaleikkauksella siten, että köynnökseen jää enintään 12 silmua; kussakin kannusversossa on enintään kaksi silmua;

— Rypälelajike Syrah N voidaan leikata yksinkertaisella Guyot-leikkauksella siten, että kussakin köynnöksessä on enintään kymmenen silmua, joista enintään kuusi silmua on satoversossa, ja enintään kaksi kannusversoa, joissa kummassakin on enintään kaksi silmua.

— Tukilangoitettujen viiniköynnösten lehvistön korkeuden on oltava sellainen, että yhden viinirypälekilon tuottamiseen kyetään käyttämään 1,60 neliömetriä ulkoista kasvipinta-alaa (surface externe de couvert végétal, SECV); Tätä sääntöä sovelletaan kunakin vuonna 30. kesäkuuta alkaen.

— Viljelylohkon enimmäistuotos on 7 000 kilogrammaa hehtaaria kohti;

— Kastelu voidaan sallia.

Erityinen viininvalmistusmenetelmä

Viinit valmistetaan sekoittamalla vähintään kahden eri rypälelajikkeen rypäleitä, rypälemehuja tai viinejä;

— Rypälelajikkeiden Grenache N, Lledonner pelut N, Mourvèdre N ja Syrah N yhteenlasketun osuuden sekoituksesta on oltava vähintään 40 prosenttia;

— Rypälelajikkeiden Carignan N, Cinsaut N, Grenache N, Mourvèdre N ja Syrah N yhteenlasketun osuuden on oltava vähintään 80 prosenttia sekoituksesta, eikä minkään yhden lajikkeen osuus sekoituksesta saa olla yli 80:tä prosenttia.

— Viinejä kypsytetään vähintään rypäleiden korjaamista seuraavan vuoden 15. lokakuuta saakka.

— Rypälemehun lämmitystekniikan, keskeytyksettömän viininvalmistusprosessin, rypäleiden puristejäännöksen kierrätyssammioiden, pystysuuntaisten perkauslaitteiden, kierreseulojen ja jatkuvatoimisten puristimien käyttö on kiellettyä.

Viininvalmistusmenetelmien on oltava yhteisön tasolla sekä maaseutua ja kalastusta koskevassa Ranskan laissa (Code rural et de la pêche maritime) asetettujen velvoitteiden mukaisia.

b. Enimmäistuotokset

51 hehtolitraa hehtaaria kohti

6. Rajattu maantieteellinen alue

Viinirypäleet korjataan ja viiniytetään ja viinit valmistetaan ja kypsytetään seuraavien kuntien alueella:

— Auden departementti: Azille;

— Hérault’n departementti: Azillanet, Cesseras, Félines-Minervois, La Livinière, Siran.

7. Pääasiallinen rypälelajike (pääasialliset rypälelajikkeet)

Carignan N

Cinsaut N – Cinsault

Grenache N

Lledoner pelut N

Mourvèdre N – Monastrell

Piquepoul noir N

Rivairenc N – Aspiran noir

Syrah N – Shiraz

Terret noir N

8. Yhteyden/yhteyksien kuvaus

Maantieteellisen alueen kuvaus

Maantieteellinen alue sijaitsee tarkistetun alkuperänimityksen ”Minervois” maantieteellisen alueen ytimessä Petit Caussen alueella Montagne Noire -vuoren juurella Cevennesin eteläisimmässä osassa. Maantieteellinen alue ulottuu Etelä-Ranskassa Hérault’n departementissa viiden kunnan ja Auden departementissa yhden kunnan alueelle.

Valoisassa ja kukkulaisessa maisemassa viiniköynnökset vuorottelevat mäntyjen, garrigue-pensaikkojen, katajien tai tammien peittämien kukkuloiden kanssa. Maisemaa halkovat solat ja vajoamat.

Viinitarhat sijaitsevat etelä- ja kaakkoisrinteillä 120–330 metrin korkeudessa.

Lännessä maantieteellisen alueen rajana on Ognon-joki, joka on Auden sivujoki, ja idässä sen rajana on Serre d’Oupian vuoristoalue ja Espène-joki.

Maantieteellinen alue kuuluu tertiäärikauden molassisedimenttien täyttämään synkliiniin. Alueen keskiosassa on hiekkakivikasaumia, pohjoisosassa on limnisiä kalkkikivikonglomeraatteja ja eteläosassa on hajanaisia kivipenkereitä.

Ilmastolle on luonteenomaista vuotuisen sademäärän pienuus (400–500 millimetriä), yli 14 celsiusasteen keskimääräinen vuotuinen lämpötila ja runsas auringonpaiste, yli 2 400 tuntia vuodessa.

Laure Minervois’n kukkulat muodostavat luonnollisen esteen, joka suojaa Petit Caussen aluetta lännestä tulevilta sateilta, kun taas Serre d’Oupia pysäyttää Välimereltä saapuvat saderintamat. Vaikka alueella on kuumaa ja kuivaa ja kesäisin kosteusvajaus on huomattava, öisin alueen ilmanalaa helpottavat kuitenkin Caussen harjanteilta tulevat viileät ilmavirtaukset.

Yhteyden kannalta merkitykselliset tuotetiedot ja inhimilliset tekijät

Viiniköynnöksiä on kasvatettu Minervois’n alueella roomalaisajalta lähtien.

Kun Narbonnen provinssi perustettiin vuonna 118 eaa., viininviljely vakiintui tämän alueen elinkeinoksi. Alueen sijainti oli kaupankäynnin kannalta erittäin otollinen, sillä sen läpi kulki roomalainen tie, joka yhdisti toisiinsa Touloisen ja Lodèven Via Domitian pohjoispuolella.

Entisille legioonalaisille myönnettiin usein palkkioksi tontteja, ja he perustivat niille viinitiloja (villae). Koska viinejä vietiin menestyksekkäästi eri puolille valtakuntaa, keisari Domitianus kielsi vuonna 92 jaa. kokonaan uudet istutukset kilpailun välttämiseksi.

Nykyäänkin kolmella kunnalla on nimi, joka muistuttaa tästä aikakaudesta ja tuolloin harjoitetusta viininviljelystä: La Livinière juontuu ilmaisusta ”Cella Vinaria” (viinikellari), Siran viittaa ilmaisuun ”Villa de Sirius” (ensimmäinen alueelle asettunut Rooman legioonalainen oli nimeltään Sirius), ja Félines tulee sanasta ”Figulina”, joka tarkoittaa erityisesti viiniruukkuja valmistavaa keramiikkapajaa.

Tämän jälkeen alueen viininviljelyn historia sekoittuu Languedocin alueen historiaan ja suuriin kansainvaelluksiin 200–500-lukujen välisenä aikana. Kansainvaelluksia seurasivat saraseenien valloitusretket, jotka jarruttivat viininviljelyn leviämistä 600-luvulta 800-luvulle saakka. Sitten viininviljelyä alettiin edistää benediktiiniluostareissa, kuten Agnan de Caunesin ja Saint-Jeanin luostareissa.

Canal du Midi -kanavan avautuminen liikenteelle vuonna 1680, tieverkon parantuminen ja rautatien rakentaminen 1800-luvulla edistivät viininviljelyn monokulttuurin kehittymistä. Tämä vauraus joutui koetukselle viinikirvojen ja ylituotannon synnyttämässä kriisitilanteessa, joka huipentui vuoden 1907 viinikriisiin, joka sai Etelä-Ranskan nousemaan kapinaan mutta myös järjestäytymään, mikä ilmeni ennen muuta osuuskuntajärjestelmän kehittymisenä.

Minervois’n alueelle perustettiin viinintuottajien etuja ajava ammattiyhdistys vuonna 1922. ”Minervois” hyväksyttiin alun perin alkuperänimitykseksi Vin Délimité de Qualité Supérieure vuonna 1951, ja tarkistetun alkuperänimityksen nämä viinit saivat 15. helmikuuta 1985 annetulla asetuksella viiniköynnöslajikkeiden muuttamisen ja tarkemmin määriteltyjen tuotantoedellytysten käyttöönottamisen jälkeen.

La Livinière -alueen viinintuotannon ammattilaiset ovat kuitenkin aina olleet vakuuttuneita siitä, että heillä on käytössään viljelyalue ja taitotieto, joiden avulla pystytään varmistamaan heidän tuottamiensa punaviinien omaleimaisuus. 1970-luvun alkupuolella toimijat ryhtyivät teknisten rakenteiden avulla ja Maurice Piccininin johtaman La Livinièren kunnan osuustoiminnallisen viininvalmistamon tuella etsimään parasta mahdollista yhteensopivuutta rypälelajikkeen ja sen istutuspaikkojen välille, mukauttamaan viiniköynnöksen leikkuu- ja kasvatustekniikoita niin, että ne toimivat parhaalla mahdollisella tavalla, korjaamaan rypäleet silloin, kun niiden kypsyysaste on optimaalinen, ja parantamaan viiniyttämismenetelmiä. Maurice Piccinini perusti viinintuottajien etuja ajavan ammattiyhdistyksen vuonna 1988. Tarkistettu alkuperänimitys ”Minervois-La Livinière” hyväksyttiin vuonna 1999.

Vuonna 2018 alueella toimi 45 viinintuottajaa, jotka tuottivat 11 000 hehtolitraa viiniä. Näistä tuottajista kaksi on osuustoiminnallisia viininvalmistamoja, joiden osuus tuotantomäärästä on 20 prosenttia.

Viinit valmistetaan sekoittamalla useita rypälelajikkeita Languedocin viininvalmistusperinteiden mukaisesti niin, että sekoituksesta suurin osa on lajikkeita Grenache N, Mourvèdre N ja Syrah N.

Syy-seuraussuhteet

Maantieteellisen alueen ilmasto on lämmin ja kuiva. Se on suojassa idästä tai lännestä tulevilta merivirtauksilta. Alue antaa etelään/kaakkoon. Montagne Noire -vuoren juurella olevalla alueella yöt ovat kuitenkin korkeusgradientin vaikutuksesta viileitä.

Nämä erityiset olosuhteet edistävät rypäleiden optimaalista kypsymistä, tiettyä happamuutta ja haluttua tasapainoa alkoholin ja tanniinien välillä.

Rypäleiden tuotantoon tarkoitetut viljelylohkot määritellään myös tarkasti siten, että etusijalle asetetaan lohkot, joiden sijainti on otollinen, joilla on kivinen savi- ja kalkkipitoinen maaperä ja joilla tuotannon luontaiset tuotokset ovat pieniä. Yhdessä nämä tekijät antavat tuottajalle mahdollisuuden rypälelajikkeen ja viljelypaikan yhteensovittamiseen, mikä osaltaan tukee näiden viinien tiivistä ja voimakasta erityisluonnetta.

Grenache N -rypälelajikkeen suutuntuma on lämmin ja pyöreä. Se viihtyy kivipenkereillä ja merkelisavessa. Varhainen rypälelajike Syrah N tuo viiniin sokerisuutta ja hedelmäaromeja. Historiallisista lajikkeista Cinsaut N antaa viinille hienostuneisuutta ja Carignan N antaa sille ryhtiä ja tanniineja. Mourvèdre N -lajikkeesta saadaan puolestaan hienoja tanniineja ja mausteisia vivahteita.

Sukupolvelta toiselle tuottajat ovat osanneet tuoda esiin viinirypäleistä niiden parhaat ominaisuudet mukauttamalla viiniyttämistekniikoitaan. Hyvin nopeasti katsottiin tarpeelliseksi kypsyttää viinejä viinisammiossa käymisen jälkeen, mikä tekee viinin aromeista monivivahteisia ja erityisesti tanniineista pyöreitä ja silkkisiä. Näiden tavoitteiden saavuttamiseksi tuote-eritelmässä määritetään, että viiniä kypsytetään vähintään viininkorjuuta seuraavan vuoden lokakuun 15. päivään saakka.

Viininviljely on ollut osa tämän maantieteellisen alueen historiaa jo 2 000 vuoden ajan. Kaikkialla on havaittavissa jälkiä Rooman valtakunnan ajasta – sekä alueen paikannimissä että arkkitehtuurissa. Alueella on paljon roomalaisajan muistomerkkejä ja jäänteitä, kuten Siranin kunnassa sijaitseva roomalaisen ”huvilan” (villa) päälle rakennettu Centeillesin kirkko, josta voidaan vielä erottaa huvilan antiikin aikaiset pylväät.

Suurin osa viinitiloista on perustettu legioonalaisten antiikin aikana alulle panemille maatiloille (villae), ja viinitarhoja koristavat pienet ja usein satoja vuosia vanhat kuivasta kivestä kootut suojat, joista käytetään nimitystä ”Capitelles”.

Alueella on rikas historia, ja paikalliset tuottajat ovat onnistuneet kehittämään tätä tunnettua aluetta niin, että sen viinit ovat ansainneet nykyaikaisen ja tunnustetun tarkistetun alkuperänimityksen.

Tarkistetun alkuperänimityksen ”Minervois-La-Livinière” viinit kuuluvat Languedocin alueen parhaimmistoon.

Livinage, 1990-luvun alussa perustettu tapahtuma, on sinetöinyt tarkistetun alkuperänimityksen maineen ja arvon. Tässä tärkeässä tapahtumassa viinialan ammattilaiset ja toimittajat pääsevät maistelemaan viinejä, tapaamaan tuottajia ja tutustumaan alueen paikkakuntien rikkaaseen monimuotoisuuteen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöihin liittyvät täydentävät säännökset

Edellytyksen kuvaus:

— Sellaisia viinejä, joille haetaan asianomaisen tuote-eritelmän mukaista tarkistettua nimitystä ”Minervois-La-Livinière” ja jotka esitellään tällä nimityksellä, ei voida ilmoittaa sadonkorjuun jälkeen, tarjota julkisesti, lähettää, saattaa myyntiin tai myydä ilman, että mainittu nimitys on merkitty kaikkiin satoilmoituksiin, tiedotteisiin, esitteisiin, etiketteihin, laskuihin ja säiliöihin yhdessä maininnan ”Appellation contrôlée” (tarkistettu nimitys) kanssa selvin kirjaimin.

— Vapaaehtoiset merkinnät, joiden käyttöä jäsenvaltiot voivat säännellä unionin lainsäädännön nojalla, merkitään etiketteihin kirjaimin, jotka voivat olla mittasuhteiltaan eli korkeudeltaan, leveydeltään ja paksuudeltaan enintään kaksi kertaa niin suuret kuin kirjaimet, joilla tarkistettu alkuperänimitys kirjoitetaan.

— Tarkistetun alkuperänimityksen saaneiden viinien merkinnöissä voidaan täsmentää suuremman maantieteellisen yksikön nimi ”Languedoc”.

— Tämä maantieteellinen yksikkö on kirjoitettava kirjaimin, jotka saavat olla mittasuhteiltaan eli korkeudeltaan ja leveydeltään enintään puolet kirjaimista, joilla tarkistettu alkuperänimitys kirjoitetaan.

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Välittömässä läheisyydessä sijaitseva alue koostuu viiniyttämistä, viinien valmistusta ja viinien kypsytystä koskevan poikkeuksen mukaisesti seuraavien Auden departementin kuntien alueista tai niiden osista:

— Pépieux;

— Peyriac-Minervois: paikkakunta, josta käytetään nimeä Les Tuileries d’Affiac.

Linkki eritelmään

https://info.agriculture.gouv.fr/gedei/site/bo-agri/document_administratif-b203f5e5-0950-4f4c-8407-65615a1d0791

(1) EUVL L 9, 11.1.2019, s. 2.